Kaare Norum

Kaare Reidar Norum (født 24. desember 1932 i Oslo, død 22. november 2019) var en norsk lege og ernæringsekspert. Han var professor ved Institutt for medisinske basalfag ved Universitetet i Oslo og var rektor ved Universitetet i Oslo fra 1999 til 2001.

Norum var cand.med. fra Universitetet i Oslo (1958) og ble dr.med. ved samme universitet i 1966 med avhandlingen Enzymic acylation of carnitine. I 1973 ble han utnevnt til professor i medisin (ernæringsvitenskap) ved Det medisinske fakultet.

Norum publiserte over 300 arbeider. Hans forskning konsentrerer seg særlig om fettstoffer, kolesterol, vitamin A og ernæringspolitikk.

Han ble tildelt Anders Jahres medisinske pris for fremragende yngre forskere i 1972 og var formann for komiteen for Anders Jahres medisinske priser fra 1988 til 1995. I 1995 ble han tildelt prisen for god forskningsformidling ved Universitetet i Oslo. 

Han hadde en rekke verv i norske og internasjonale organisasjoner og ernæringsfora. Han var ekspert i ernæring/ernæringskonsulent for Verdens helseorganisasjon (WHO). I 2002 ledet han blant annet arbeidet med WHOs strategi Kosthold, fysisk aktivitet og helse etter invitasjon av WHOs daværende generaldirektør Gro Harlem Brundtland. Han var også leder av Statens ernæringsråd 1971-1998. Han laget en rekke fjernsynsproduksjoner om mat og ernæring sammen med Ingrid Espelid Hovig.

Norum var medlem av Det akademiske kollegium som studentrepresentant i 1958. Senere var han bestyrer for Institutt for ernæringsforskning, prodekanus (1983–1985) og dekanus (1986–1988) ved det medisinske fakultet. Som dekanus var også medlem av Det akademiske kollegium. Han var rektor ved universitetet i Oslo fra 1999 til 2001.

Kaare Norum ble innvalgt i Det Norske Videnskaps-Akademi i 1986.

Han var stortingskandidat for Venstre i Oslo i 2005.

Norum var kommandør av St. Olavs Orden (1999) og av Nordstjerneordenen. 

Han var gift med Dagmar Bakk fra 1955.

Referanser

Eksterne lenker 
 
 
  

Norske medisinprofessorer
Professorer ved Universitetet i Oslo
Rektorer ved Universitetet i Oslo
Medlemmer av Det Norske Videnskaps-Akademi
Mottakere av Universitetet i Oslos formidlingspris
Kommandører av St. Olavs Orden
Nordstjerneordenen
Personer fra Oslo